Bertouch
Bertouch er en tysk slægt fra Thüringen, der forekommer tidligst med Henrich, Frictze og Hans Bertuch (nævnt 1473), borgere i Bad Tennstedt. Stamrækken for den danske linje begynder med skolelærer i Helmershausen Jacob Bertuch (nævnt 1651, † 1673), hvis søn, dr.jur., senere generalløjtnant Georg Bertuch (1668-1743) 1691 kom til Danmark, hvor han senere skrev sig Bertouch. Han gjorde sig også bekendt som komponist.
Georg Bertouchs sønnesønner, kammerherre Ernst Albrecht von Bertouch (1745-1815) og kammerherre Friderich Julian Christian von Bertouch (1764-1831) til Søholt blev vednaturalisationspatent af 11. juni 1777 optaget i adelig stand med navnet von Bertouch. Sidstnævntes søn, Poul Godske von Bertouch (1796-1831) til baroniet Sønderkarle (afløst 1925, herefter Højbygaard og Lungholm) blev ved resolution af 13. marts 1819 og patent af 1. februar 1828 optaget i friherrelig stand med navnet de Bertouch-Lehn. Denne betitlede gren lever i Danmark, omend fåtallig. Højbygaard og Lungholm er endnu (2023) i slægtens eje.
Den ubetitlede gren lever i Australien. Her må fremhæves netball-spilleren Natalie von Bertouch (født 1982), som har vundet adskillige sølv- og guldmedaljer i Netball World Championship og Commonwealth Games, af mange kaldt for verdens bedste centre court-spiller. Kammerherre, legationssekretær Ernst Rudolf von Bertouch (1808-1869) fik i 1839 patent som baron von Bertouch. Hans fåtallige efterslægt, der levede i England, uddøde i 2004. Mest kendt i den endnu levende borgerlige tyske linje er hertug Karl August af Weimars gehejmesekretær Friedrich Johann Justin Bertuch (1747-1822), der også virkede som oversætter, forfatter, fabrikant, redaktør, forlægger og legationsråd.